Ka sekai, ba le bantsi gompieno ba leba ditekanyetso tsa Baebele tsa boitsholo e le tse di siilweng ke nako e bile di sa utlwale mo motlheng wa segompieno. Ba le bantsi ba akanya gore ga go botlhokwa go obamela Modimo ka tsela e a reng re mo obamele ka yone mo Lefokong la gagwe. (Johane 4:24) Ke ka ntlha yang fa ba ikutlwa ka tsela eno? Kgatelelo ya balekane e ka tswa e le lone lebaka. Mo go Baefeso 2:2, Paulo o bua ka tsamaiso ya dilo ya lefatshe a re ke “moya” kgotsa maikutlo a batho ba laolwang ke one. Moya oo, o gatelela batho gore ba akanye ka tsela e batho ba lefatshe ba ba sa itseng Jehofa ba akanyang ka yone. Seno se ka re ama jang? 17 Tlhobaelo e ka bakwa le ke go gagamalela dikhumo. Ka sekai, batho bangwe ba raraanya botshelo jwa bone ka go tshela botshelo jo bo fetang maemo a bone. Bangwe ba ile ba ngokiwa ke dithulaganyo tsa go huma ka bonako le mekgwa e e belaetsang ya go beeletsa madi. Ba bangwe bone ba gapiwa ke go gagamalela thutego ya lefatshe ka boikaelelo jwa gore ba atlege mo go tsa madi. Ke boammaaruri gore go ka tlhokega gore motho a nne le selekanyo se se rileng sa thutego gore a kgone go bona tiro e e rileng. Le fa go ntse jalo, boammaaruri ke gore bangwe ba ile ba ikgobatsa semoyeng ka ntlha ya go fetsa nako e ntsi ba gagamalela tiro ya maemo a a kwa godimo. A bo e le seemo se se kotsi jang ne go iphitlhela mo go sone jaaka fa letsatsi la ga Jehofa le ntse le atamela! Baebele e tlhagisa jaana: “Ba ba ikemiseditseng go huma ba wela mo thaelong le mo serung le mo dikeletsong tse dintsi tsa go tlhoka tlhaloganyo le tse di utlwisang botlhoko, tse di thabuetsang batho mo tshenyegong le mo tshenyong.”—1 Timotheo 6:9.